Document ID: /roh_data/filtered/fineweb-2-filterrobots_roh.jsonl.gz/60685

La fin da mars 2019 ha il Center per democrazia Aarau preschentà ses rapport d’evaluaziun per incumbensa da l’Uffizi federal da cultura. Il rapport crititgescha tranter auter la manglusa transparenza da subvenziuns e las structuras pauc democraticas da la LR, scriva la PSR en ina communicaziun da medias. La Pro Svizra Rumantscha (PSR) beneventa che la LR prenda serius la critica e reagescha cun l’elavuraziun d’ina nova strategia per pudair fruntar cun mesiras substanzialas a las sfidas actualas da la Rumantschia.
Proceder transparent
Per che la strategia da la LR na daventia betg in tigher da palpiri, mabain survegnia il sustegn e la legitimaziun d’uschè bleras Rumantschas e Rumantschs sco pussaivel, giavischa la PSR in proceder transparent e participativ da la LR. Er ella saja interessada da pudair sustegnair la lavur da la Lia Rumantscha, scriva la PSR.
RTR novitads 11:30